3 सहा. अध्यापक अनुपस्थित, कारण बताओ नोटिस
इटारसी| बीआरसी केके शर्मा ने 8 गांवों की सरकारी प्राथमिक और माध्यमिक स्कूलों का बुधवार सुबह 10.30 से 4 बजे तक निरीक्षण किया। दो स्कूलों की तीन शिक्षिकाएं बिना कारण के अनुपस्थित मिली। उन्हें नोटिस देने के निर्देश दिए। लाड़ीमऊ प्राथमिक शाला में सी, डी और ई-ग्रेड के विद्यार्थियों के लिए संचालित होने वाली विशेष कक्षाएं बंद मिलने पर शिक्षकों पर नाराजगी जताई। शिक्षकों को शैक्षणिक गुणवत्ता सुधारने के लिए कार्य की हिदायत दी। 27 फरवरी को दैनिक भास्कर में आदिवासी गांवों की स्थिति पर खबर प्रकाशित होने के बाद बुधवार को बीआरसी शर्मा ने निरीक्षण किया।
प्राथमिक शाला कोटनी रैयत, प्राथमिक शाला सिलवानी, प्राथमिक शाला लाड़ीमऊ, प्राथमिक शाला नाकापुरा, बड़छापड़ा, प्राथमिक, माध्यमिक शाला मरूआपुरा, प्राथमिक, माध्यमिक सोमूखेड़ा अौर प्राथमिक शाला बाथनियां का निरीक्षण किया। प्राथमिक शाला लाड़ीमऊ की सहायक अध्यापक विद्या यादव, प्राथमिक शाला कोटनी रैयत की सहायक अध्यापक रामरती यादव और अर्चना जोसफ अनुपस्थित थी। विद्यार्थियों की मूलभूत शैक्षणिक दक्षता, मध्यान्ह भोजन की गुणवत्ता, सी, डी, ई-ग्रेड विद्यार्थियों की विशेष कक्षाओं का संचालन, दैनिक पंजी चीजों की जांच की। बीआरसी शर्मा ने बताया अनुपस्थित मिलने वाली टीचर को नोटिस जारी कर जवाब मांगा जाएगा।
hin_Deva hin_Deva hin_Deva